“กลุ่มธนโฮลดิ้ง” พร้อมชิงอู่ตะเภา! ยืนยันเจตนารมณ์ขับเคลื่อนศก.-สังคมไทย
“กลุ่มธนโฮลดิ้ง” ประกาศความพร้อมชิงอู่ตะเภา-เมืองการบินภาคตะวันออก! ยืนยันเจตนารมณ์ขับเคลื่อนเศรษฐกิจและสังคมไทย
“กลุ่มธนโฮลดิ้ง” ประกาศความพร้อมชิงอู่ตะเภา-เมืองการบินภาคตะวันออก! ยืนยันเจตนารมณ์ขับเคลื่อนเศรษฐกิจและสังคมไทย
10 ม.ค. 2563

ผู้สื่อข่าวรายงานว่า หลังจากที่วันนี้(10 ม.ค.63) ศาลปกครองสูงสุด พิพากษาให้คณะกรรมการคัดเลือกของโครงการพัฒนาสนามบินอู่ตะเภาและเมืองการบินภาคตะวันออก รับข้อเสนอทั้งหมดของบริษัท ธนโฮลดิ้ง จำกัด ซึ่งนำโดยเครือเจริญโภคภัณฑ์(ซีพี) และพันธมิตร ไว้พิจารณา
ล่าสุด ทางด้าน กลุ่มธนโฮลดิ้ง ออกแถลงการณ์ประกาศความพร้อมเข้าสู่กระบวนการคัดเลือกเอกชนเข้าร่วมลงทุน โครงการพัฒนาสนามบินอู่ตะเภาและเมืองการบินภาคตะวันออก
โดยแถลงการณ์ของกลุ่มธนโฮลดิ้ง ระบุว่า ขอยืนยันด้วยความจริงใจว่ากลุ่มกิจการค้าร่วมธนโฮลดิ้งและพันธมิตรมีความมุ่งมั่นและตั้งใจอย่างมากที่จะเข้าร่วมประมูลโครงการนี้ เพราะต้องการสนับสนุนการพัฒนาเศรษฐกิจและสังคมตามนโยบายของรัฐบาล ในการนี้กลุ่มกิจการค้าร่วมธนโฮลดิ้งและพันธมิตรจึงได้ผนึกกำลังนำศักยภาพและความเชี่ยวชาญของแต่ละองค์กรซึ่งล้วนเป็นบริษัทชั้นนำระดับสากล มาช่วยกันสร้างสรรค์และขับเคลื่อนความเปลี่ยนแปลงให้กับประเทศไทย โดยเชื่อมั่นเป็นอย่างยิ่งว่าการรวมพลังครั้งนี้จะก่อให้เกิดประโยชน์ต่อการพัฒนาเศรษฐกิจและสังคมของประเทศไทย
“ขอขอบพระคุณศาลปกครองสูงสุดที่ให้ความเป็นธรรม ทำให้กลุ่มกิจการค้าร่วมธนโฮลดิ้ง และพันธมิตรได้กลับเข้าสู่กระบวนการตามสิทธิที่พึงมีในการเข้าร่วมประมูลโครงสร้างพื้นฐานที่สำคัญต่อการพัฒนาประเทศ โดยพร้อมยอมรับผลการคัดเลือกและเคารพกฎกติกาการประมูลที่โปร่งใสเป็นธรรม และไม่ว่าผลการคัดเลือกจะออกมาเป็นเช่นไร กลุ่มกิจการค้าร่วมธนโฮลดิ้งและพันธมิตรยินดีที่จะให้การสนับสนุนในทุกมิติเพื่อให้โครงการนี้สำเร็จลุล่วง เนื่องจากตระหนักดีว่าโครงการพัฒนาสนามบินอู่ตะเภาและเมืองการบินภาคตะวันออกเป็นหนึ่งในโครงการสำคัญของเขตพัฒนาพิเศษภาคตะวันออก หรือ อีอีซี ซึ่งจะขับเคลื่อนเศรษฐกิจและสังคมแก่ประเทศไทย” เอกสารเผยแพร่ระบุ
อนึ่ง กลุ่มกิจการค้าร่วมบริษัท ธนโฮลดิ้ง จำกัด พร้อมพันธมิตร ประกอบไปด้วย 1.บริษัท ธนโฮลดิ้ง จำกัด  2.บมจ. อิตาเลียนไทย ดีเวล๊อปเมนต์ (ITD)  3.บมจ. ช.การช่าง (CK)  4.บริษัท บี.กริม จอยน์ เวนเจอร์ โฮลดิ้ง จำกัด และ 5.Orient Success International Limited